হেযবুত তওহীদ

হেযবুত তওহীদ বাংলাদেশে সক্রিয় একটি ধর্মভিত্তিক সংস্কারবাদী সংগঠন। সংগঠনটি নিজেদের একটি অরাজনৈতিক এবং জঙ্গিবাদবিরোধী সংস্কারমূলক আন্দোলন হিসেবে দাবি করলেও এর কার্যক্রম এবং আদর্শিক লক্ষ্য নিয়ে রাষ্ট্রীয় প্রশাসন ও সামাজিক পর্যায়ে বিতর্ক হতে দেখা যায়। ২০১৪ সালের বাংলাদেশ ব্যাংকের নোটিশ, ২০১৫, ২০১৬ ও ২০১৯ সালে প্রকাশিত দৈনিক কালের কণ্ঠ, দৈনিক জনকণ্ঠ ও দৈনিক ইত্তেফাকের সংবাদ অনুযায়ী সংগঠনটি বেশ কয়েকবার বাংলাদেশ সরকারের আইন প্রয়োগকারী সংস্থাগুলোর বিশেষ নজরদারিতে পড়ে এবং কালো তালিকাভুক্ত হয়। তবে সংগঠনটি দাবি করে যে তারা কালোতালিকাভুক্ত নয়।

 গঠন ও নেতৃত্ব 
হেযবুত তওহীদের প্রতিষ্ঠাতা মোহাম্মদ বায়েজীদ খান পন্নী ১৯৯৫ সালে টাঙ্গাইলে এর কার্যক্রম শুরু করেন। তার মৃত্যুর পর ২০১২ সাল থেকে হোসাইন মোহাম্মদ সেলিম বর্তমান ‘এমাম’ বা প্রধান হিসেবে সংগঠনটি পরিচালনা করছেন। সংগঠনটি দাবি করে যে, তাদের কার্যক্রম সম্পূর্ণ স্বচ্ছ এবং কোনো গোপন তৎপরতা নেই। 

হেযবুত তওহীদের সাংগঠনিক কাঠামোতে ‘এমাম’, ‘আমীর’ এবং সাধারণ সদস্যদের ‘মোজাহেদ’ বা ‘মোজাহেদা’ হিসেবে শ্রেণিবিন্যাস করা হয়েছে। তারা নিজেদের ইসলামের প্রকৃত আদর্শের অনুসারী মনে করে এবং প্রতিষ্ঠাতা পন্নীর ব্যাখ্যাত জীবনব্যবস্থাকেই মুক্তির একমাত্র পথ হিসেবে প্রচার করে।

 বিতর্ক 
হেযবুত তওহীদের মূল দর্শনের কেন্দ্রে রয়েছে ‘তওহীদভিত্তিক আধুনিক রাষ্ট্রব্যবস্থা’ প্রতিষ্ঠার আকাঙ্ক্ষা। তারা আধুনিক পশ্চিমা ও বস্তুবাদী সভ্যতাকে ধর্মীয় রূপক ‘দাজ্জাল’ হিসেবে অভিহিত করে এবং এর প্রভাবমুক্ত সমাজ গঠনের আহ্বান জানায়। সংগঠনটি প্রচলিত রাজনৈতিক ও নির্বাচনী ব্যবস্থার সমালোচনা করে দাবি করে যে, মানবরচিত কোনো শাসনব্যবস্থা সমাজে শান্তি আনতে সক্ষম নয়। তাদের ধর্মীয় ব্যাখ্যাসমূহ মূলধারার ইসলামি চিন্তাধারার চেয়ে ভিন্ন হওয়ায় তারা প্রায়ই আলেম সমাজ ও বিভিন্ন ইসলামি সংগঠনের বিরোধিতার সম্মুখীন হয়। বিশেষ করে নারী সদস্যদের মাধ্যমে ধর্মীয় বয়ান প্রদান এবং সালাত বা নামাজের বিশেষ প্রক্রিয়া নিয়ে জনমনে এবং আলেম সমাজে ব্যাপক বিতর্ক রয়েছে।

২০০৮ সালে সংগঠনটি বাংলাদেশের আইনশৃঙ্খলা রক্ষাকারী বাহিনীর কালো তালিকায় অন্তর্ভুক্ত হয়। ২০১৪ সালে মন্ত্রিপরিষদ বিভাগ থেকে সংগঠনটি সম্পর্কে আনুষ্ঠানিক সতর্কতা জারি করা হয় এবং ২০১৯ সালে স্বরাষ্ট্র মন্ত্রণালয় একে নিষিদ্ধ করার একটি প্রস্তাব পর্যালোচনার কথা নিশ্চিত করে। যদিও ২০২৬ সালের শুরু পর্যন্ত সংগঠনটি বাংলাদেশে আনুষ্ঠানিকভাবে 'নিষিদ্ধ' ঘোষিত হয়নি, তবে তাদের প্রতিটি কর্মসূচি প্রশাসনের কঠোর পর্যবেক্ষণে থাকে। বাংলাদেশ ব্যাংকও এই সংগঠনের আর্থিক লেনদেনের ক্ষেত্রে বাণিজ্যিক ব্যাংকগুলোকে বিশেষ সতর্কবার্তা প্রদান করে রেখেছে।

বিভিন্ন সময় সংগঠনটি নিষিদ্ধ করার কথাও বিভিন্ন সংবাদমাধ্যমে জানা যায়। তবে সংগঠনের পক্ষ থেকে বারবার দাবি করা হয় যে, তারা আইন মান্যকারী নাগরিক এবং তাদের বিরুদ্ধে আনা সকল অভিযোগ ভিত্তিহীন।

২০২৫ সালের ফেব্রুয়ারি মাসে রংপুরের পীরগাছায় সংগঠনের একটি অনুষ্ঠানকে কেন্দ্র করে এলাকাবাসীর সাথে সংঘর্ষে উভয় পক্ষের বহু লোক আহত হয়। একই বছরের আগস্ট মাসে রাজশাহীতে হেফাজতে ইসলামের বাধার মুখে এবং সেপ্টেম্বর মাসে কিশোরগঞ্জে পুলিশের হস্তক্ষেপে তাদের কর্মসূচি পণ্ড হয়ে যায়। ২০২৫ সালের ডিসেম্বরে ফরিদপুরে বৈষম্যবিরোধী ছাত্র আন্দোলনের নেতাদের সাথে সংগঠনটির কর্মীদের সংঘর্ষ হয়। এছাড়াও দেশের বিভিন্ন স্থানে তাদেরকে বাধা ও সংঘর্ষের শিকার হতে দেখা গেছে।

 কার্যক্রম 
হেযবুত তওহীদ দৈনিক বজ্রশক্তি নামক সংবাদপত্রের মাধ্যমে তাদের রাজনৈতিক ও ধর্মীয় অবস্থান প্রচার করে। এছাড়া ‘তওহীদ প্রকাশন’ থেকে প্রকাশিত অসংখ্য বই এবং ইন্টারনেটে প্রামাণ্যচিত্রের মাধ্যমে তারা জনমত গঠনের চেষ্টা চালায়। সংগঠনটি সংগীত নির্মাণ এবং প্রামাণ্যচিত্র প্রদর্শন করে থাকে। নারীদের অধিকার ও জাতীয় উন্নয়নে তাদের অংশগ্রহণের বিষয়ে সংগঠনটি যে অবস্থান নেয়, তা অনেক রক্ষণশীল ইসলামি সংগঠনের দৃষ্টিভঙ্গির বিপরীত। এছাড়াও তারা খেলাধুলার প্রতি বিশেষ গুরুত্ব দেয় এবং ‘তওহীদ কাবাডি দল’সহ বিভিন্ন ক্রীড়া সংগঠনের মাধ্যমে তরুণদের সম্পৃক্ত করার চেষ্টা করে।

 তথ্যসূত্র

বিষয়শ্রেণী:বাংলাদেশ ভিত্তিক ইসলামি সংগঠন
বিষয়শ্রেণী:১৯৯৫-এ বাংলাদেশে প্রতিষ্ঠিত
বিষয়শ্রেণী:বাংলাদেশ ভিত্তিক ধর্মীয় সংগঠন